'Cook moenie in laaste toets speel' | Netwerk24
Die voormalige Engelse krieketspeler en -afrigter David Lloyd sê die uittredende aanvangskolwer Alastair Cook moenie 'n laaste toets teen Indië gegun word nie.
Cook het onlangs aangekondig dat hy uit internasionale krieket gaan tree ná die vyfde toets teen Indië, wat Vrydag op die Oval in Londen begin.
Alastair Cook. Foto: Getty Images
Dié veteraan van 160 toetse het 'n kolfgemiddelde van 44 lopies in die langer weergawe van die spel, maar kon in sewe beurte in die huidige reeks nie meer as 30 moker nie.
Sy mede-aanvangsmaat Keaton Jennings sukkel self met die kolf.
"Cook was 'n wonderlike speler vir Engeland, 'n rots," het Lloyd op Twitter geskryf.
"Hy sê 'sy tenk is leeg'. Ek kan persoonlik nie sien hoekom hy by die Oval speel nie, kry dadelik 'n nuwe kêrel in sy plek."
Die Engelse keurders het hulle egter nie gesteur aan Lloyd se kommentaar nie en Cook en Jennings behou in die groep vir die toets, terwyl die middelorde-kolwer Ollie Pope en Chris Woakes ook weer betrek is.
Die veelsydige Moeen Ali is al voorheen as aanvangskolwer deur Engeland ingespan, maar dis onwaarskynlik dat hy weer met dié verantwoordelikheid toevertrou sal word.